Fid-diskors tiegħu wara l-preżentazzjoni tal-baġit, il-Prim Ministru stqarr li m'għandu l-ebda intenzjoni li jwaqqaf ħidmietu. Bl-istess mod, il-baġit għas-sena 2020 hu sinjal ċar li dan il-Gvern mhux ser jieqaf hawn; anzi, b'dan il-baġit, wera kemm hu Gvern li kapaċi jiġġedded u jissaħħaħ. Fi ftit kliem, dan il-baġit kien dwarna. Dwar il-familji tagħna, dwar l-anzjani u ż-żgħażagħ tagħna, dwarna l-ħaddiema, dwarna l-individwi b'interessi diversi, mill-isport, għall-kultura, jew il-volontarjat. Dwarna li dejjem infittxu iktar għarfien u tagħlim, u dwarna li moħħna mistrieħ mis-servizzi tas-saħħa ta' pajjiżna. Gvern Laburista qatt ma beża' milli jaffaċċja l-isfidi soċjali, u dan il-baġit għamel l-istess. Il-baġit ma ħeba l-ebda kwistjoni taħt it-tapit, anzi, indirizza sitwazzjonijiet ibsin fil-ħajja ta' ħafna Maltin u Għawdxin. Forsi l-ikbar tħassib tagħna bħalissa hi l-affordabilità tal-proprjetà f'pajjiżna. Hi realtà li hekk kif l-ekonomija kibret, il-prezzijiet tal-proprjetà għolew magħha. Sar diffiċli li wieħed jixtri l-ewwel dar tiegħu, jew saħansitra jsib post bil-kera. Koppji żgħażagħ ħbieb tiegħi, u koppji li ltqajt magħhom f'ħidmieti, qed jistinkaw biex jixtru dar fejn jibnu familja, iżda mhumiex isibuha faċli. Ċerta li s-self bla interessi biex ikun jista' jinħareġ id-depożitu għax-xiri ta' proprjetà se jkun qed jgħin eluf ta' persuni, u jagħtihom imbuttatura biex jinvestu fil-proprjetà li tkun tagħhom. Il-benefiċċji estiżi fil-qasam tal-kera, flimkien mal-investiment fil-housing socjali, jkompli jsaħħaħ il-fiduċja tiegħi li dan il-Gvern għandu ruħ soċjali. Id-determinazzjoni tal-Gvern li jikkumbatti l-prezzijiet tas-suq tal-kera hi ċara, u dan għaliex dan hu Gvern li jemmen li kull għajxien għandu jkun dinjituż, u li kulħadd ħaqqu saqaf fuq rasu. Id-dinjità nsibuha wkoll fil-karriera tagħna. Meta xogħolna jagħtina sodisfazzjon personali, u meta nħossuna stmati u rispettati bħala ħaddiema, is-saħħa mentali u fiżika tagħna tgawdi. Dan il-baġit mhux biss jiffoka fuq mezzi ġodda ta' kif jiġġieled il-prekarjat, iżda kompla jżid jum ieħor leave, għaliex jagħraf li l-bniedem mhux bil-ħobż biss jgħix, iżda bil-ħin ta' mistrieħ għalih u ma' familtu. U l-ħin għalina ħaqqna nqattgħuh f'ambjent trankwill, nadif, u miftuħ. Tul ix-xhur li għaddew, tkellimt ħafna fuq il-bżonn ta' spazji ħodor f'nofs iċ-ċentri urbani tagħna, għaliex nemmen li dan iwassal għal soċjetà iktar b'saħħitha u ambjent isbaħ għal kulħadd. Se jkunu bosta lokalitajiet li jgawdu minn din il-bidla, mingħajr ma ninsew ukoll il-proġett ta' afforestazzjoni f'Ta' Qali. Ambjent urban tajjeb jeħtieġ infrastruttura b'saħħitha. Dan il-baġit mhux biss ikompli jinvesti fit-toroq tagħna, iżda hu innovattiv u qed iżid it-trasport bil-baħar minn bosta bliet u rħula kostali. Dan hu l-pass naturali għal pajjiż ċkejken, magħmul minn gżejjer ħdejn xulxin. L-investiment f'mezzi ta' trasport alternattivi jikkonferma li dan il-Gvern hu kommess li jiffaċilita l-ħajja għal kull min jivvjaġġa f'pajjiżna. Daqstant ieħor hi viżjonarja l-bidla gradwali għal trasport pubbliku b'xejn għal kulħadd. Mira kbira, iżda resqin lejha: mis-sena d-dieħla, mal-istudenti se jingħaqdu wkoll l-anzjani li jirkbu b'xejn. Hekk mhux biss nippromwovu t-trasport pubbliku, iżda nagħtu s-setgħa lil iktar persuni li jkunu mobbli u indipendenti. Jekk qed nitkellmu fuq mobilità, ma nistax ma nsemmix ix-xogħol li għaddej għal Għawdex biex tissaħħaħ il-konnettività: ir-raba' vapur kien suċċess, u ser jinżamm; il-fast ferry ser jasal ukoll; u l-infrastruttura Għawdxija ser tkompli tissaħħaħ. Dan kollu se jwassal għal livell ogħla ta' għajxien fi gżiritna stess. Sitt snin ilu, bdejna mexjin triq ta' tkabbir u ta' innovazzjoni. Dan il-baġit qed ikompli jwitti t-triq sabiex aħna lkoll inkomplu nikbru flimkien.